text: Kolding tilbyder også husly til hjemløse
  06 februar 2012 kl. 13.53
  Den vedvarende vinterkulde får nu Lejerbo Kolding til at byde byens hjemløse på suppe og et varmt sted at sove.
  Lejerbo Kolding åbner op for et beboerhus, så hjemløse kan tage deres sovepose med og få en god nats søvn inden for, i stedet for at kæmpe mod kulde og sne.
  
  Koldings hjemløse skal også have hjælp
  Det er de mange historier om frysende hjemløse i blandt andet Vejle, der får Lejerbo Kolding til også at tilbyde de hjemløse et varmt sted at sove.
  - Vi ved ikke, hvor stort behovet er i Kolding, men hvis der er hjemløse, der har brug for et varmt sted at sove, mens kulden virkelig bider, så er vi klar til at hjælpe dem, siger Bent Jacobsen, der er organisationsformand for Lejerbo Kolding.
  
  Spred rygtet til de hjemløse
  Tilbuddet er en midlertidig løsning, så længe kulden står på. Folk med behov for et varmt sted til soveposen og en kop suppe kan henvende sig på Lejerbo Koldings kontor på Pakhustorvet 4 inden for åbningstiden, og så vil de blive hjulpet videre derfra.
  